กรุงไทยขอโทษเหตุตู้เอทีเอ็มล่ม
ธนาคารกรุงไทย แจงตู้เอทีเอ็มล่ม เพราะระบบไฟฟ้าศูนย์คอมพิวเตอร์ของธนาคารขัดข้อง  ขอโทษลูกค้าที่ไม่ได้รับความสะดวก
10 มี.ค. 2555

ธนาคารกรุงไทย แจงตู้เอทีเอ็มล่ม เพราะระบบไฟฟ้าศูนย์คอมพิวเตอร์ของธนาคารขัดข้อง  ขอโทษลูกค้าที่ไม่ได้รับความสะดวก
วันนี้ ( 10 มี.ค.) ว่าที่ร้อยตรีไพโรจน์  ดีรักษา  ผู้อำนวยการฝ่ายอาวุโส ฝ่ายสนับสนุนช่องทางอิเลคทรอนิกส์  ธนาคารกรุงไทย เปิดเผยว่า ระบบไฟฟ้าศูนย์คอมพิวเตอร์ของธนาคารเกิดขัดข้องในช่วงเวลา 8.30 น.ของวันที่  10 มี.ค.ทำให้ไฟดับทั้งหมดส่งผลให้ลูกค้าไม่สามารถทำธุรกรรมผ่านตู้เอทีเอ็ม  ผ่านระบบออนไลน์ หรือผ่านมือถือได้ทั่วประเทศ ซึ่งหลังจากนั้นธนาคารได้มีการเซ็ทอัพระบบขึ้นมาได้ภายใน 15 นาที ทำให้การทำธุรกรรมผ่านสาขาที่เปิดให้บริการในช่วงวันหยุดสามารถทยอยเปิดให้บริการลูกค้าตั้งแต่เวลา 9.00 น.เป็นต้นมา เริ่มจากตู้เอทีเอ็มเริ่มใช้งานได้ประมาณ 10.00 น.  และระบบเคทีบีออนไลน์ใช้งานได้ในช่วง 11.00 น. ขณะที่การทำธุรกรรมผ่านมือถือสามารถใช้บริการได้ในช่วงเวลา 12.00 น.
“ระบบคอมพิวเตอร์กลับมาปกติ 100% ทั้งหมดตั้งแต่ช่วงเวลา 12.00 น. ซึ่งต้องขอโทษลูกค้าที่อาจไม่ได้รับความสะดวก เนื่องจากระบบไฟฟ้ามีปัญหา โดยพอหลังจากเกิดเหตุได้รีบแก้ไขทันที  ทั้งนี้ปัจจุบันธนาคารมีตู้เอทีเอ็มทั่วประเทศประมาณ 8,000 เครื่อง ส่วนสาเหตุที่ลูกค้าทำธุรกรรมไม่ได้ช่วงที่ระบบฯ มีปัญหา เพราะศูนย์คอมพิวเตอร์ที่พิบูลย์สงคราม จ.นนทบุรีเป็นศูนย์กลางควบคุมระบบการทำงานทั้งหมด”